b'\n_START_ARTICLE_\nAion (langobardisk konge)\n_START_PARAGRAPH_\nAion (Aio, Agio) var, sammen med sin bror Ibor den f\xc3\xb8rste mytiske konge av langobardene. Opphavsmyten om langobardene er nedtegnet i Origo Gentis Langobardorum, et kort manuskript fra det 7. \xc3\xa5rhundre som forklarer navnet langobarder med at Godan (Odin) har gitt dem navnet, og nevner videre de lombardiske kongene fra Ibor og Aion til Perctarit som regjerte p\xc3\xa5 670- og 680-tallet._NEWLINE_Langobardenes historie (Historia Langobardorum) av Paulus Diaconus forteller at langobardene opprinnelig bodde p\xc3\xa5 \xc2\xab\xc3\xb8ya\xc2\xbb \xc2\xabSkandinavia\xc2\xbb (Scadanan), men p\xc3\xa5 grunn av overbefolkning m\xc3\xa5tte en del av dem flytte ut. Disse emigrantene valgte Ibor og Aion til konger i et diarki (tomannsvelde) sammen med deres mor Gambara. De to kongene ledet sitt folk fra Skandinavia til den s\xc3\xb8rlige kysten av \xc3\x98stersj\xc3\xb8en. Denne f\xc3\xb8rste forflytningen skjedde tre-fire \xc3\xa5rhundrer f\xc3\xb8r starten p\xc3\xa5 det som regnes som folkevandringstiden og innledet langobardenes lange marsj til Italia hvor de ble en dominerende folkegruppe fra det 8. \xc3\xa5rhundre._NEWLINE_Folkegruppen ble opprinnelig kalt winnili (vinniler), men allerede hos den romerske historikeren Tacitus p\xc3\xa5 slutten av det f\xc3\xb8rste \xc3\xa5rhundre brukes navnet langobarder. Sannsynligvis bodde langobardene p\xc3\xa5 denne tida i trakten mellom Elben og Weser. Tacitus beskriver langobardene som \xc2\xabfryktl\xc3\xb8se i kamp\xc2\xbb._NEWLINE_Lombardere st\xc3\xb8tte i dette omr\xc3\xa5det sammen med folkegruppen vandalene. Legenden forteller at vandalene under kongene Ambri og Assi hadde bedt til guden Godan om seier \xe2\x80\x93 Godan lovte at han skulle gi seier til de han f\xc3\xb8rst s\xc3\xa5 om morgenen - mens Gambara, Aions mor, hadde alliert seg med Godans hustru Frea (Frigg). Frea ba de langobardiske kvinnene om \xc3\xa5 binde h\xc3\xa5ret sitt under haken, og Frea snudde Godens seng slik at hans blikk f\xc3\xb8rst falt p\xc3\xa5 dem. De fikk da seier i kampen mot vandalene, og fikk ogs\xc3\xa5 navnet langobarder etter det som Godan oppfattet som et langt skjegg hos dem han s\xc3\xa5._NEWLINE_Ibor og Aion f\xc3\xb8rte sitt folk videre s\xc3\xb8rover til et sted som Paulus Diaconus kaller Mauringa, muligens ved dagens G\xc3\xb6ttingen. Etter at Ibor og Aion var d\xc3\xb8de, ble Aions s\xc3\xb8nn Agelmund konge over langobardene, og han regjerte i 33 \xc3\xa5r.'